**โครงการพัฒนาพื้นที่ชายแดนอันเนื่องมาจากพระราชดำริบ้านทุ่งสมเด็จ**

**ตำบลโดมประดิษฐ์ อำเภอน้ำยืน จังหวัดอุบลราชธานี**

**1. หน่วยงานรับผิดชอบ**

**หน่วยงานหลัก** สำนักงานการปฏิรูปที่ดินเพื่อเกษตรกรรม (ส.ป.ก.)

**หน่วยงานร่วมบูรณาการ**

1. ศูนย์พัฒนาพื้นที่ชายแดนอันเนื่องมาจากพระราชดำริจังหวัดอุบลราชธานี

กองพันทหารราบที่ 3 กรมทหารราบที่ 6 ค่ายสรรพสิทธิ์ประสงค์จังหวัดอุบลราชธานี

2. องค์การบริหารส่วนตำบลโดมประดิษฐ์ จ.อุบลราชธานี

3. สำนักงานเกษตรอำเภอน้ำยืน จังหวัดอุบลราชธานี

4. องค์การบริหารส่วนจังหวัดอุบลราชธานี

5. กศน. อำเภอน้ำยืน และ กศน.อำเภอนาจะหลวย จังหวัดอุบลราชธานี

**2. ความสอดคล้องกับยุทธศาสตร์**

1. ยุทธศาสตร์ : ส่งเสริมการดำเนินงานตามแนวทางหลักปรัชญาของเศรษฐกิจพอเพียง

2. ยุทธศาสตร์ที่ 4 ด้านการแก้ไขปัญหาความยากจน ลดความเหลื่อมล้ำและสร้างการเติบโตจากภายใน

3. ยุทธศาสตร์การจัดสรรและแผนงานงบประมาณปี 2563

: ยุทธศาสตร์ที่ 4ด้านการสร้างโอกาสและความเสมอภาคทางสังคม

: แผนงานยุทธศาสตร์เสริมสร้างพลังทางสังคม

**3. หลักการและเหตุผล**

สืบเนื่องจากปี พ.ศ. 2520 ผู้ก่อการร้ายคอมมิวนิสต์ได้กวาดต้อนราษฎรบ้านแปดอุ้มเข้าไปในประเทศกัมพูชาทางช่องบก อำเภอน้ำยืน จังหวัดอุบลราชธานี เพื่ออบรมลัทธิคอมมิวนิสต์ ต่อมาในปี พ.ศ. 2522 ทหารโดยกองกำลังสุรนารีได้ติดตามราษฎรที่ถูกกวาดต้อนกลับคืนประเทศไทย และได้จัดตั้งหมู่บ้านขึ้นใหม่ ทำให้ราษฎรบางครอบครัวไม่มีที่ดินทำกินเป็นของตนเอง

ต่อมาในปี พ.ศ. 2537 กองกำลังสุรนารีจึงประสานกระทรวงเกษตรและสหกรณ์ และหน่วยงานในพื้นที่จัดหาพื้นที่จัดตั้งศูนย์พัฒนาพื้นที่ชายแดน จังหวัดอุบลราชธานี เพื่อเป็นศูนย์สาธิตและประกอบอาชีพเกษตรกรรมและช่วยเหลือเกษตรกร โดยจัดซื้อที่ดินเอกชนบริเวณบ้านค้อ ตำบลโดมประดิษฐ์ อำเภอน้ำยืน จังหวัดอุบลราชธานี เนื้อที่ประมาณ 1,913 ไร่ และจัดให้เกษตรกรจำนวน 173 ราย รายละ 10 ไร่

เมื่อวันที่ 21 พฤศจิกายน พ.ศ. 2544 สมเด็จพระนางเจ้าสิริกิติ์ พระบรมราชินีนาถ พร้อมด้วยพระบรมโอรสาธิราชฯ สยามมกุฎราชกุมาร (พระราชอิสริยยศในขณะนั้น) ได้เสด็จเยี่ยมราษฎรและประทับทรงงานที่ศูนย์พัฒนาพื้นที่ชายแดน ต่อมาพระบาทสมเด็จพระบรมชนกาธิเบศร มหาภูมิพลอดุยเดชมหาราช บรมนาถบพิตรทรงรับโครงการพัฒนาพื้นที่ชายแดน อำเภอน้ำยืน จังหวัดอุบลราชธานี ไว้เป็นหนึ่งในโครงการอันเนื่องมาจากพระราชดำริ เมื่อวันที่ 13 ธันวาคม พ.ศ. 2544

สำนักงานปฏิรูปที่ดินเพื่อเกษตรกรรม (ส.ป.ก.) ได้สนองพระราชดำริภายใต้โครงการพัฒนาพื้นที่ชายแดน เมื่อ พ.ศ. 2546 โดยเป็นหน่วยงานหลักในการจัดหาโครงสร้างพื้นฐานเพื่อช่วยเหลือและส่งเสริมอาชีพ พัฒนาและขยายผลองค์ความรู้ทางด้านเกษตรกรรมให้แก่เกษตรกรในโครงการ โดยน้อมนำหลักปรัชญาของเกษตรพอเพียงของพระบาทสมเด็จพระบรมชนกาธิเบศร มหาภูมิพลอดุยเดชมหาราช บรมนาถบพิตรมาเป็นแนวทางในการพัฒนาเกษตรกรในโครงการให้สามารถใช้ชีวิตอยู่อย่างพอเพียง พอประมาณ และมีเหตุผล

**4. วัตถุประสงค์**

4.1ใเพื่อให้เกษตรกรมีองค์ความรู้เกี่ยวกับการบริการจัดการดินและน้ำ การใช้เทคโนโลยีและนวัตกรรมในการทำการเกษตร จัดการผลผลิตทางการเกษตร ภายใต้ปรัชญาเศรษฐกิจพอเพียง

4.2 เพื่อเกษตรกรมีแหล่งเรียนรู้การใช้ประโยชน์ในที่ดิน และขยายผลการพัฒนาไปยังรายอื่น

**5. กลุ่มเป้าหมายการดำเนินการ**

เกษตรกรในพื้นที่โครงการพัฒนาพื้นที่ชายแดนอันเนื่องมาจากพระราชดำริบ้านทุ่งสมเด็จ ตำบลโดมประดิษฐ์อำเภอน้ำยืน จังหวัดอุบลราชธานี จำนวน 160 ราย

**6. พื้นที่ดำเนินการ**

โครงการพัฒนาพื้นที่ชายแดนอันเนื่องมาจากพระราชดำริบ้านทุ่งสมเด็จ ตำบลโดมประดิษฐ์ อำเภอน้ำยืนจังหวัดอุบลราชธานี

**7. หลักเกณฑ์/เงื่อนไข**

7.1 เป็นเกษตรกร ทายาทเกษตรกรหรือเครือญาติ ที่ประกอบอาชีพเกษตรกรรมเป็นหลัก และอาศัยอยู่ในพื้นที่โครงการพัฒนาพื้นที่ชายแดนฯ

7.2 เป็นเกษตรกรเครือข่ายในพื้นที่ใกล้เคียงหรือเกษตรกรอื่นๆ ที่มีความสนใจพัฒนาองค์ความรู้ของตนเองเพื่อนำไปปรับใช้ในการประกอบอาชีพ

7.3 เป็นเกษตรกรหรือทายาทของเกษตรกรที่ได้รับการจัดสรรที่ดินภายในโครงการฯ ที่มีความรู้เกี่ยวกับการเกษตร และมีการนำความรู้ที่ได้รับจากการฝึกอบรมไปประยุกต์ใช้ในแปลงเกษตรของตนเอง จนมีผลการดำเนินงานโดดเด่นเป็นที่ประจักษ์ รวมทั้งสามารถถ่ายทอดองค์ความรู้ให้แก่เกษตรกรรายอื่นๆ และผู้ที่สนใจเพื่อจัดตั้งศูนย์เรียนรู้ต้นแบบ

**8. วิธีดำเนินงาน**

1. สำรวจความต้องการของชุมชนเบื้องต้น ร่วมกับแกนนำ/ผู้นำชุมชน

2. ประสานงานการจัดทำแผนชุมชนเพื่อสำรวจแผนการพัฒนาชุมชน

3. กิจกรรมพัฒนาความรู้ (อบรม/ศึกษาดูงาน)

4. กิจกรรมจัดตั้งศูนย์ต้นแบบ (พัฒนาศูนย์ใหม่)

5. กิจกรรมพัฒนารายแปลง

6. ติดตามประเมินผลกิจกรรม

7. ติดตามงานโครงการและเก็บข้อมูล

8. ศึกษาปัจจัยผลกระทบที่สำคัญต่อการดำเนินงานโครงการ

9. เผยแพร่ประชาสัมพันธ์ข้อมูลโครงการ/ผลสำเร็จของเกษตรกรตามช่องทางในสื่อออนไลน์/เอกสารวิชาการ เป็นต้น

10. การพัฒนาศักยภาพเจ้าหน้าที่ ส.ป.ก. ส่วนกลาง/จังหวัด

11. จัดโครงการ/กิจกรรมเฉลิมพระเกียรติ/โครงการพระราชดำริ

**9. ตัวชี้วัด**

9.1 เชิงปริมาณ : เกษตรกรในเขตปฏิรูปที่ดิน ได้รับการส่งเสริมตามแนวทางพระราชดำริ จำนวน 160 ราย

9.2 เชิงคุณภาพ : ร้อยละ 80 ของครัวเรือนนำความรู้ที่ได้รับไปใช้ในการประกอบอาชีพ

9.3 ผลสัมฤทธิ์ : รายได้เฉลี่ยครัวเรือนเกษตรกรเป้าหมายในเขตปฏิรูปที่ดิน เพิ่มขึ้นไม่น้อยกว่าร้อยละ 3 ต่อปี

**10. งบประมาณ** 1,674,900 บาท

**11. ระยะเวลาดำเนินโครงการ**

ตุลาคม 2562 – กันยายน 2563

**12. ประโยชน์ที่คาดว่าจะได้รับ**

12.1เกษตรกรได้รับองค์ความรู้เกี่ยวกับการบริหารจัดการดินและน้ำ การใช้เทคโนโลยีและนวัตกรรมในการทำการเกษตร จัดการผลผลิตทางการเกษตร ภายใต้ปรัชญาของเศรษฐกิจพอเพียง

12.2 เกษตรกรในชุมชนมีแหล่งเรียนรู้ และสามารถขยายผลการพัฒนาแหล่งเรียนรู้ไปยังรายอื่นๆ ได้

12.3 เกษตรกรได้รับการพัฒนาองค์ความรู้ สามารถนำความรู้ที่ได้รับไปประยุกต์ใช้ในการประกอบอาชีพได้